## Pravilnik o polaganju majstorskog ispita i ispita o stručnoj osposobljenosti

### NN 26/1998 (25.2.1998.), Pravilnik o polaganju majstorskog ispita i ispita o stručnoj osposobljenosti

# **HRVATSKA OBRTNIČKA KOMORA**

Na temelju stavka 2. članka 65. Statuta Hrvatske obrtničke komore ("Narodne
novine", broj 56/94 i 2/95) Upravni odbor Hrvatske obrtničke komore na
sjednici održanoj 3. 2. 1998. godine donosi

## **PRAVILNIK**

### **O POLAGANJU MAJSTORSKOG ISPITA I ISPITA O STRUČNOJ OSPOSOBLJENOSTI**

I. OPĆE ODREDBE

Članak 1.

Ovim Pravilnikom regulira se postupak i način polaganja majstorskog
ispita i ispita o stručnoj osposobljenosti, sastav i način rada ispitne
komisije kao i nadležnosti Hrvatske obrtničke komore (u daljnjem tekstu:
HOK) u provedbi ovih ispita.

Članak 2.

Majstorski ispit i ispit o stručnoj osposobljenosti su javno priznati
ispiti koji se polažu za vezane obrte, sukladno odredbama Pravilnika o
vezanim i povlaštenim obrtima ("Narodne novine" br. 31/95).

II. MAJSTORSKI ISPIT

Članak 3.

Majstorskom ispitu mogu pristupiti ispitanici, koji ispunjavaju uvjete
iz članka 50., 87. i 89. Zakona o obrtu ("Narodne novine", broj 77/93 i
90/96).

Članak 4.

Majstorski ispit nije otvoren za javnost.

Članak 5.

Majstorski ispiti polažu se pred ispitnim komisijama koje osniva Upravni
odbor HOK-e.

Broj ispitnih komisija utvrđuje se ovisno o vrsti obrta i broju prijavljenih
kandidata.

Članak 6.

Prijedloge za članove ispitnih komisija iz članka 5. ovog Pravilnika
objedinjuje Odbor za školstvo HOK-e na prijedlog područnih obrtničkih komora,
Saveza strukovnih-cehovskih grupa HOK-e i nadležnih ministarstava.

Članak 7.

Prijedlog iz članka 6. ovoga Pravilnika mora sadržavati za svakog ispitanika:
ime i prezime, kopiju obrtnice i majstorske diplome ili svjedodžbe o završenom
školovanju s dokazom radnog iskustva odnosno diplomu fakulteta, više ili
visoke škole i osobnu suglasnost (pismenu) da želi biti član ispitne komisije.

Članak 8.

Upravni odbor HOK-e na prijedlog Odbora za školstvo HOK-e imenuje pojedinačne
ispitne komisije za polaganje majstorskih ispita i njihove zamjenike za
područje Republike Hrvatske o čemu izdaje rješenje koje potpisuje predsjednik
HOK-e.

Članak 9.

Ispitna komisija se sastoji od pet članova.

Ispitna komisija ima predsjednika i zamjenika predsjednika, koji se
imenuju iz redova članova ispitne komisije.

Za predsjednika ispitne komisije se može izabrati osoba iz redova obrtnika
koja ima položen majstorski ispit ili priznati majstorski status za zvanje
za koje je komisija formirana.

Zamjenik predsjednika ispitne komisije je ispitivač za stručno teoretski
dio majstorskoga ispita.

Ostali članovi ispitne komisije su:

- ispitivač za praktični dio majstorskog ispita,

- ispitivač za područje gospodarstva, poznavanje propisa o vođenju poslovnih
knjiga i propisa o obavljanju obrta i

- ispitivač za područje osnovnih znanja o podučavanju naučnika (radna
pedagogija).

Članak 10.

Mandat članova ispitnih komisija traje dvije godine nakon čega mogu
biti ponovno imenovani.

Zamjena i opoziv članova ispitnih komisija i njihovih zamjenika vrši
se po istom postupku kao i njihovo imenovanje.

Članak 11.

Ispitivači za praktični dio majstorskog ispita i njihovi zamjenici su
obrtnici koji imaju zvanje majstora ili im je taj status priznat za obrt
za koji se ispit polaže.

Ispitivači i njihovi zamjenici za ostale dijelove majstorskog ispita
moraju imati odgovarajuću visoku stručnu spremu, a imenuju se iz redova
obrtnika, nastavnika obrtničkih škola ili drugih institucija ili trgovačkih
društava koja posluju na obrtnički način.

Izuzetno, za stručno teoretski dio majstorskog ispita, kao ispitivač
i njegov zamjenik, može biti imenovana osoba s višom stručnom spremom ili
majstorskim ispitom odnosno majstorskim statusom, ako je to najviši stupanj
obrazovanja u toj struci.

Članak 12.

Članovi ispitnih komisija ne mogu biti:

- poslodavac kod kojeg je ispitanik zaposlen,

- članovi uže obitelji ispitanika (suprug, supruga, roditelji, braća,
djeca, usvojenici), i

- član stručnog povjerenstva iz članka 24. stavak 2. ovog Pravilnika.

Članak 13.

Članovi ispitne komisije obavezuju se na diskreciju za vrijeme trajanja
ispita i nakon njegova završetka.

Članak 14.

Ispitna komisija obavlja ove zadaće:

- utvrđuje mjesta polaganja majstorskog ispita,

- utvrđuje ispunjenje uvjeta za pristupanje majstorskom ispitu,

- utvrđuje zadaće praktičnog rada,

- utvrđuje pitanja za usmeni dio majstorskog ispita,

- utvrđuje popis ispitanika za majstorski ispit,

- utvrđuje raspored pojedinih dijelova majstorskog ispita,

- provodi ispite i ocjenjuje ispitanike, te

- utvrđuje opći uspjeh majstorskog ispita.

Članak 15.

Predsjednik ispitne komisije obavlja slijedeće poslove:

- predsjedava sastancima ispitne komisije,

- potpisuje liste za pristup majstorskom ispitu,

- daje odobrenja o vremenu i mjestu održavanja majstorskog ispita u
skladu s kalendarom iz članka 38. ovoga Pravilnika,

- odgovoran je za poštivanje zakonskih propisa u toku provođenja majstorskog
ispita,

- organizira poslove i daje zaduženja članovima ispitnih komisija,

- utvrđuje identitet ispitanika koji pristupa majstorskom ispitu.

Poslove predsjednika ispitne komisije u slučaju njegove spriječenosti
obavlja njegov zamjenik.

Članak 16.

Majstorski ispiti polažu se prema rokovima i kalendaru, kojeg utvrđuje
Odbor za školstvo HOK-e.

Članak 17.

Prijave za polaganje majstorskog ispita podnose se područnim obrtničkim
komorama.

Uz prijavu iz stavka 1. ovog članka ispitanik prilaže:

- svjedodžbu o pomoćničkom ispitu,

- svjedodžbu o završenom propisanom općem obrazovanju,

- radnu knjižicu i potvrdu-e o radnom iskustvu u obrtu za kojeg želi
polagati majstorski ispit,

- izvod iz matične knjige rođenih, i

- domovnicu.

Potvrdu o radnom iskustvu u obrtu za koji se majstorski ispit polaže,
a koja se ovjerava kod javnog bilježnika, izdaje poslodavac.

Strani državljani koji žele polagati majstorski ispit moraju udovoljavati
uvjetima iz ovog Pravilnika i članka 4. Zakona o obrtu.

Članak 18.

Područna obrtnička komora za određeni ispitni rok zaključuje primanje
prijava za polaganje majstorskog ispita 90 dana prije početka ispita.

Nakon zaključenja roka iz stavka 1. ovog članka, područna obrtnička
komora izrađuje prijedlog liste ispitanika, koji udovoljavaju uvjetima
za polaganje majstorskog ispita te ga u roku od 8 dana po zaključenju prijema
prijava dostavlja predsjedniku ispitne komisije.

Ispitna komisija utvrđuje konačnu listu ispitanika u roku koji ne može
biti duži od 14 dana po primitku prijedloga liste ispitanika.

U slučaju dvojbe ispitne komisije pri utvrđivanju liste iz stavka 3.
ovog članka odluku o pravu pristupanja majstorskom ispitu donosi Upravni
odbor HOK-e po pribavljenom mišljenju Odbora za školstvo HOK-e.

Izuzetno za majstorski ispit mogu se prijaviti i ispitanici koji će
prije početka ispita steći uvjete za njegovo polaganje.

Članak 19.

Ispitanici se o odluci glede prava pristupanja majstorskom ispitu izvješćuju
u roku od 7 dana po njenom donošenju.

Odluku iz stavka 1. ovog članka potpisuje predsjednik ispitne komisije.

Ispitanik, koji nije zadovoljan odlukom iz stavka 2. ovog članka ima
pravo prigovora Upravnom odboru HOK-e.

Članak 20.

Ispitanike koji udovoljavaju uvjetima za polaganje majstorskog ispita,
ispitna komisija pismeno obavještava o pojedinostima vezanim uz njegovu
provedbu najkasnije 14 dana prije početka ispita.

Članak 21.

Majstorski ispit polaže se prema programu za polaganje majstorskog ispita
kojeg donosi ministar gospodarstva. Majstorski ispit sastoji se iz:

a) izrade praktične zadaće i/ili radne probe,

b) provjere teorijskih znanja neophodnih za vješto obavljanje poslova
primjerenih obrtu,

c) provjere znanja u području gospodarstva, poznavanja propisa o vođenju
poslovnih knjiga, propisa o obavljanju obrta i

d) osnovnih znanja potrebnih za poduku naučnika.

Članak 22.

Na praktičnom dijelu majstorskog ispita ispitanik izrađuje jedan ili
više predmeta koje mu odredi ispitna komisija, ako je to propisano programom
majstorskog ispita.

Izrada predmeta iz stavka 1. ovog članka obavlja se kod obrtnika ili
u trgovačkom društvu koje posluje na obrtnički način u kojem je kandidat
zaposlen ili na drugom odgovarajućem mjestu koje odredi ispitna komisija.

Članak 23.

Nakon predaje izrađenog predmeta, u roku koji odredi ispitna komisija,
rad se ocjenjuje.

Ako je ispitaniku izradak pozitivno ocijenjen, a kada je to propisano
programom, ispitanik se upućuje na radnu probu kojom se utvrđuju vještine
i samostalnost u obavljanju posla.

Radna proba se izvodi u obrtu ili na drugom odgovarajućem mjestu koje
odredi ispitna komisija.

Izradu praktične zadaće i radne probe nadziru najmanje tri člana ispitne
komisije od kojih dvojica moraju biti odgovarajuće struke.

Ocjenjivanje praktičnog izradka i radne probe obavlja svaki član ispitne
komisije samostalno prema ocjenjivačkom listu kojeg utvrđuje ispitna komisija.
Konačna ocjena se donosi uz suglasnost svih članova ispitne komisije.

Članak 24.

Ako programom majstorskog ispita nije propisana izrada predmeta, ispitanik
se podvrgava samo radnoj probi u skladu s odredbama stavaka 3., 4. i 5.
članka 23. ovog Pravilnika.

Članak 25.

Zadaća za praktični dio majstorskog ispita zadaje se iz područja poslovanja
obrta za koji se majstorski ispit polaže, a izrađeni predmet ili vrijednost
pružene usluge pripada obrtniku ili instituciji u kojoj je ispit organiziran.

Izuzetno, od stavka 1. ovog članka izrađeni predmet pripada ispitaniku
ako on sam podmiruje troškove njegove izrade.

Članak 26.

Duljinu trajanja praktičnog dijela majstorskog ispita utvrđuje ispitna
komisija, s time da radna proba ne može trajati duže od tri dana.

Članak 27.

Ako ispitanik ne položi praktični dio majstorskog ispita, upućuje se
na ponavljanje u idućem ispitnom roku uz obvezno zadavanje nove zadaće
za izradu praktičnog rada i/ili nove radne probe.

Članak 28.

Nakon uspješno položenog praktičnog dijela majstorskog ispita ispitanik
može pristupiti ostalim dijelovima ispita.

Članak 29.

Stručno teoretski dio majstorskog ispita, ispit iz područja gospodarstva
i propisa o obavljanju obrta, te dio ispita iz radne pedagogije polažu
se pismeno.

Vrstu i broj ispitnih pitanja i zadaća za dijelove majstorskog ispita
iz stavka 1. ovog članka određuje stručno povjerenstvo, kojeg imenuje Odbor
za školstvo HOK-e na prijedlog Ureda za školstvo HOK-e.

Za pismene dijelove majstorskog ispita iz stavka 1. ovog članka temeljem
odluke Upravnog odbora HOK-e izrađuje se zbirka ispitnih pitanja i zadaća.
Svako pitanje vrednovano je odgovarajućim brojem bodova.

Pismeni dio majstorskog ispita se obavlja u područnoj obrtničkoj komori
pod nadzorom najmanje jednog člana ispitne komisije.

Članak 30.

Zadaće i pitanja za dijelove majstorskog ispita iz članka 29. ovog Pravilnika
dostavljaju se na ruke tajnika područne obrtničke komore označavanjem rednog
broja iz zbirke objavljenih ispitnih pitanja i zadaća, najkasnije tri dana
prije početka ispita.

Zadaće i pitanja za dijelove majstorskog ispita iz stavka 1. ovog članka
ovog Pravilnika jedinstveni su za područje Republike Hrvatske.

Područne obrtničke komore umnožavaju ispitne zadaće i pitanja iz stavka
1. ovog članka na dan održavanja majstorskih ispita, a tajnik područne
obrtničke komore odgovoran je za njihovu tajnost do početka ispita.

Članak 31.

Pismeni dio majstorskog ispita iz članka 29. ovog Pravilnika ne može
trajati duže od 4 sata.

O pismenom dijelu majstorskog ispita ispitna komisija vodi zapisnik
koji sadrži:

- mjesto i vrijeme održavanja majstorskog ispita,

- popis ispitanika koji polažu majstorski ispit,

- evidenciju izlazaka ispitanika tijekom ispita uz odobrenje člana ispitne
komisije,

- vrijeme predaje izrađene zadaće i

- druge važne događaje tijekom majstorskog ispita koji bi mogli utjecati
na rezultat ispita.

Ispitanik koji se služi nedozvoljenim sredstvima ili ometa druge ispitanike
tijekom ispita udaljuje se i zaključuje mu se ocjena "nije zadovoljio".

Članak 32.

Pismeni dio majstorskog ispita održava se za sve ispitanike istodobno
u Republici Hrvatskoj.

Izrađene pismene radove pregledava i predlaže uspjeh na temelju broja
dobivenih bodova član ispitne komisije-ispitivač za određeni dio majstorskog
ispita.

Članak 33.

Ispitanici, koji postignu više od 60% mogućih bodova u pismenom dijelu
majstorskog ispita položili su ispit iz odgovarajućeg područja.

Ispitanici koji ne postignu više od 60% mogućih bodova, u pismenom dijelu
majstorskog ispita ali ne manje od 30% imaju pravo pristupiti usmenom ispitu.

Ispitanici koji su postigli manje od 30% mogućih bodova, u pismenom
dijelu majstorskog ispita upućuju se na ponovni ispit iz odgovarajućeg
područja i zaključuje im se ocjena "nije zadovoljio".

Članak 34.

Na usmenom dijelu majstorskog ispita provjeravaju se znanja ispitanika
vezana uz negativna rješenja u pismenom dijelu, a mogu se provjeravati
i druga znanja, koja nisu bila obuhvaćena pismenim ispitom.

Usmeni dio majstorskog ispita polaže se u područnoj obrtničkoj komori,
a prate ga i ocjenjuju najmanje tri člana ispitne komisije.

Usmeni dio majstorskog ispita ne može trajati duže od 30 minuta.

Članak 35.

Ispit iz radne pedagogije polaže se i praktično.

Praktični dio majstorskog ispita iz stavka 1. ovog članka obuhvaća pismenu
pripremu i izvođenje praktične poduke naučnika.

Članak 36.

Zadaću iz članka 35. ovog Pravilnika za svakog ispitanika utvrđuje ispitna
komisija na prijedlog ispitivača radne pedagogije.

Ispitanicima se zadaća iz stavka 1. ovog članka zadaje dva dana prije
praktičnog dijela majstorskog ispita iz članka 35. ovog Pravilnika radi
izrade pismene pripreme.

Članak 37.

Na praktičnom dijelu majstorskog ispita iz radne pedagogije provjeravaju
se znanja i sposobnosti ispitanika u podučavanju naučnika na temelju izrađene
pismene pripreme.

Mjesto i način obavljanja praktičnog dijela ispita utvrđuje ispitna
komisija na prijedlog ispitivača radne pedagogije.

Praktični dio ispita prate i ocjenjuju najmanje tri člana ispitne komisije
i to:

- predsjednik,

- zamjenik predsjednika,

- ispitivač za radnu pedagogiju.

Članak 38.

Ispitanik koji ne položi jedan dio majstorskog ispita iz članka 21.
pod b, c ili d ovog Pravilnika upućuje se na ponovno polaganje tog dijela
u roku, koji ne može biti kraći od trideset dana.

Ispitanik koji ne položi dva ili tri dijela majstorskog ispita iz stavka
1. ovog članka upućuje se na njihovo polaganje u idućem ispitnom roku.

Članak 39.

Ispitaniku se odlukom ispitne komisije priznaju dijelovi majstorskog
ispita, koje je položio u nekom drugom majstorskom zvanju, uz predočenje
odgovarajuće isprave.

Upravni odbor HOK-e na prijedlog Odbora za školstvo HOK-e može, na zahtjev
ispitanika, priznati jedan ili više dijelova majstorskog ispita iz ranije
stečenog obrazovanja temeljem odgovarajuće isprave.

Priznavanje dijelova majstorskog ispita iz stavka 1. i 2. ovog članka
unose se u zapisnik o polaganju majstorskog ispita upisivanjem riječi "priznaje
se", te navođenjem naziva isprave temeljem koje se dio ispita priznaje,
ustanove koja ju je izdala i datuma izdavanja.

Članak 40.

Uspjeh na pojedinim dijelovima majstorskog ispita kao i uspjeh na ispitu
u cjelini izriče se: "položio-la" ili "nije položio-la".

Ispitna komisija utvrđuje konačni uspjeh majstorskog ispita dvotrećinskom
većinom glasova svih članova ispitne komisije.

U slučaju da se članovi ispitne komisije ne slože u donošenju konačnog
uspjeha odlučujući je glas predsjednika ispitne komisije.

Članak 41.

Obavijest o uspjehu na majstorskom ispitu dostavlja se pismeno ispitanicima
najkasnije 7 dana nakon obavljenog posljednjeg ispita u tom ispitnom roku.

Ispitanik, koji nije zadovoljan odlukom ispitne komisije ima pravo prigovora
u roku od 24 sata od dostave uspjeha.

Prigovor se podnosi Upravnom odboru HOK-e, putem ispitne komisije, koja
se o istom mora očitovati. Odbor za školstvo HOK-e predlaže Upravnom odboru
HOK-e odluku o prigovoru. Upravni odbor HOK-e može donijeti odluku o ponavljanju
ispita u slučajevima kada je došlo do povredbe odredbi ovog Pravilnika.

Odluka Upravnog odbora HOK-e je konačna i mora biti donijeta u roku
od najviše 30 dana po primitku prigovora.

Članak 42.

Uvid nad provođenjem majstorskog ispita u područnim obrtničkim komorama
provodi Hrvatska obrtnička komora.

Uputstvo o načinu provođenja uvida iz stavka 1. ovog članka daje Odbor
za školstvo HOK-e.

Članak 43.

Odluku o ponavljanju majstorskog ispita može donijeti Upravni odbor
HOK-e na temelju izvješća o uvidu u provođenje ispita.

Prijedlog za ponavljanje majstorskog ispita iz stavka 1. ovog članka
mora biti obrazložen stručnim navodima, koji se upućuje nadležnoj ispitnoj
komisiji radi očitovanja.

Ponavljanje majstorskog ispita na temelju odluke Upravnog odbora HOK-e
iz stavka 1. ovog članka može se provoditi pred izmijenjenim sastavom ispitne
komisije.

Članak 44.

Ispitaniku, koji je položio majstorski ispit izdaje se potvrda o položenom
ispitu koju potpisuje predsjednik ispitne komisije i predsjednik područne
obrtničke komore u kojoj je ispit proveden, te majstorska diploma koju
potpisuju predsjednik HOK-e i komorski tajnik HOK-e.

Članak 45.

O položenim majstorskim ispitima vodi se evidencija.

Evidencija iz stavka 1. ovog članka sastoji se od:

- prijavnice za majstorski ispit,

- popisa prijavljenih ispitanika,

- obavijesti ispitaniku o polaganju majstorskog ispita,

- zapisnika o majstorskom ispitu,

- matične knjige,

- potvrde o položenom majstorskom ispitu,

- registra diploma o majstorskom zvanju.

Evidenciju o majstorskom ispitu, osim registra diploma o majstorskom
zvanju, vodi za HOK-u područna obrtnička komora.

Registar diploma o majstorskom zvanju vodi Ured za školstvo HOK-e na
osnovi zapisnika o majstorskom ispitu za svakog ispitanika.

Matična knjiga i registar diploma su dokumenti koji se čuvaju trajno,
a zapisnici o majstorskom ispitu čuvaju se četiri godine.

Oblik i način vođenja evidencije o majstorskom ispitu propisuje Upravni
odbor HOK-e, na prijedlog Odbora za školstvo HOK-e.

Članak 46.

Tehničke i organizacijske pripreme za polaganje majstorskog ispita obavlja
područna obrtnička komora na čijem se području ispit provodi.

Poslove iz stavka 1. ovog članka obavlja tajnik ispitne komisije kojeg
imenuje upravni odbor područne obrtničke komore.

III. ISPIT O STRUČNOJ OSPOSOBLJENOSTI

Članak 47.

Ispit o stručnoj osposobljenosti polaže se prema propisanim programima
koje donosi ministar gospodarstva.

Članak 48.

Ispit o stručnoj osposobljenosti sastoji se od:

- izrade praktičnog rada i/ili izrade radne probe,

- provjere znanja neophodnih za samostalno obavljanje obrta.

Članak 49.

Ispit o stručnoj osposobljenosti polaže se pred ispitnom komisijom HOK,
koja broji najmanje tri člana i to:

- dva predstavnika obrtnika za provjeru praktičnih strukovnih znanja
i

- jednog stručnjaka za provjeru znanja za samostalno vođenje obrta.

Broj ispitnih komisija utvrđuje se ovisno o vrsti obrta i broju prijavljenih
kandidata.

Članak 50.

Ispitivači za provjeru praktičnih znanja moraju biti stručno osposobljeni
i imati najmanje tri godine radnog iskustva u obrtu za kojeg kandidat polaže
ispit.

Ispitivač za provjeru znanja za samostalno vođenje obrta mora imati
odgovarajuću visoku ili višu stručnu spremu.

Članak 51.

Na ispitne komisije o stručnoj osposobljenosti odgovarajuće se primjenjuju
odredbe članka 6., 7., 8. i 10. ovoga Pravilnika.

Članak 52.

Na zadaće i rad ispitne komisije odgovarajuće se primjenjuju članci
4., 12., 13., 14, i 15. ovog Pravilnika.

Članak 53.

Na praktični dio ispita o stručnoj osposobljenosti odgovarajuće se primjenjuju
članci 24., 25., 26. i 27. ovog Pravilnika.

Članak 54.

Nakon uspješno položenog praktičnog dijela ispita o stručnoj osposobljenosti,
ispitanik pristupa usmenoj provjeri znanja za samostalno obavljanje obrta,
koja ne može trajati duže od 30 minuta.

Članak 55.

Članci 39., 40., 41. i 42. odgovarajuće se primjenjuju i na ispit o
stručnoj osposobljenosti.

Članak 56.

Područna obrtnička komora zaključuje primanje prijava za ispit o stručnoj
osposobljenosti najkasnije 60 dana prije početka ispita u određenom ispitnom
roku.

Izuzetno od stavka 1. ovog članka u opravdanim slučajevima za ispit
o stručnoj osposobljenosti mogu se prijaviti ispitanici, ali ne kasnije
od 15 dana prije početka ispita.

Članak 57.

Ispitaniku, koji je položio ispit o stručnoj osposobljenosti izdaje
se uvjerenje, koje potpisuju predsjednik HOK-e i tajnik HOK-e. Uvjerenje
se izdaje u roku od 15 dana od dana polaganja posljednjeg ispita u tom
ispitnom roku.

Članak 58.

O svršenom stručnom osposobljavanju vodi se evidencija.

Evidencija iz stavka 1. ovog članka sastoji se od:

- prijavnice za ispit o stručnoj osposobljenosti,

- liste prijavljenih ispitanika,

- zapisnika o ispitu o stručnoj osposobljenosti,

- matične knjige,

- registra uvjerenja o stručnoj osposobljenosti,

- uvjerenja o stručnoj osposobljenosti.

Evidenciju o stručnoj osposobljenosti osim registra uvjerenja vodi za
HOK-u područna obrtnička komora.

Registar uvjerenja o stručnoj osposobljenosti vodi Ured za školstvo
HOK-e na temelju zapisnika o ispitu za svakog ispitanika.

Matična knjiga i registar uvjerenja o stručnoj osposobljenosti čuvaju
se trajno, a zapisnik o ispitu o stručnoj osposobljenosti četiri godine.

Oblik i način vođenja evidencije o ispitima o stručnoj osposobljenosti
propisuje Upravni odbor HOK-e na prijedlog Odbora za školstvo HOK-e.

IV. ZAVRŠNE ODREDBE

Članak 59.

Nadzor nad zakonitošću organiziranja i provođenja majstorskih ispita
i ispita o stručnoj osposobljenosti, te stručni nadzor provodi Ministarstvo
gospodarstva sukladno Zakonu o obrtu.

Članak 60.

Troškovi polaganja majstorskog ispita i ispita o stručnoj osposobljenosti
osim troškova izrade praktične zadaće, podmiruju se iz sredstava koje uplaćuju
ispitanici na temelju cijene ispita koju je propisao ministar gospodarstva.

Raspodjelu sredstava iz stavka 1. ovog članka utvrđuje Upravni odbor
HOK-e, na prijedlog Odbora za školstvo HOK-e.

Članak 61.

Sudjelovanje u radu ispitne komisije je časna dužnost.

Dužnost člana ispitne komisije je, nakon imenovanja, obvezna.

U slučaju kršenja obveza člana ispitne komisije, na prijedlog Upravnog
odbora HOK-e pokreće se postupak pred Sudom časti HOK-e.

Članak 62.

Stupanjem na snagu ovog Pravilnika prestaje važiti Pravilnik o polaganju
majstorskog ispita i ispita o stručnoj osposobljenosti ("Narodne novine",
broj 10/1996).

Ispiti u tijeku dovršit će se prema odredbama Pravilnika o polaganju
majstorskog ispita i ispita o stručnoj osposobljenosti ("Narodne novine"
br. 10/96).

Komisije iz članka 5. i 48. ovoga Pravilnika imenovat će se do 1. svibnja
1998. g.

Članak 63.

Ovaj Pravilnik stupa na snagu danom donošenja, a objavljuje se u "Narodnim
novinama".

Broj: 30-1/4-04-1998.
Zagreb, 3. veljače 1998.

Predsjednik
**Josip Šajnović,** v. r.

Pravilnik, NN 26/1998-316